Γνωμοδότηση της Επιτροπής των Περιφερειών σχετικά με την "Πρόταση οδηγίας του Συμβουλίου για τις προϋποθέσεις εισόδου και διαμονής υπηκόων τρίτων χωρών με σκοπό τις σπουδές, την επαγγελματική κατάρτιση ή τον εθελοντισμό"

(2003/C 244/02)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση οδηγίας του Συμβουλίου για τις προϋποθέσεις εισόδου και διαμονής υπηκόων τρίτων χωρών με σκοπό τις σπουδές, την επαγγελματική κατάρτιση ή τον εθελοντισμό (COM(2002) 548 τελικό - 2002/0242 (CNS))·

έχοντας υπόψη την απόφαση του Συμβουλίου, της 21ης Οκτωβρίου 2002, να ζητήσει τη γνωμοδότηση της ΕΤΠ για το θέμα αυτό σύμφωνα με το άρθρο 265, παράγραφος 1, της Συνθήκης ΕΚ·

έχοντας υπόψη την απόφαση του Προεδρείου της, της 12ης Μαρτίου 2002, να αναθέσει στην επιτροπή "εξωτερικές σχέσεις" την προετοιμασία της σχετικής γνωμοδότησης·

έχοντας υπόψη τη γνωμοδότησή της για την πολιτική μετανάστευσης με βάση "την ανακοίνωση της Επιτροπής σχετικά με μια κοινή πολιτική κατά της παράνομης μετανάστευσης" (COM(2001) 672 τελικό) καθώς και για την πολιτική για το δικαίωμα ασύλου: "Πρόταση οδηγίας του Συμβουλίου για τη θέσπιση ελάχιστων απαιτήσεων για την αναγνώριση και το καθεστώς των υπηκόων τρίτων χωρών και των απάτριδων ως προσφύγων ή ως προσώπων που χρήζουν διεθνούς προστασίας για άλλους λόγους" (COM(2001) 510 τελικό - 2001/0207 (CNS)), (CdR 93/2002 fin), που υιοθετήθηκε στις 16 Μαΐου 2002(1)·

έχοντας υπόψη τη γνωμοδότησή της για την "Πράσινη βίβλο σχετικά με την κοινοτική πολιτική επιστροφής των παρανόμως διαμενόντων" (COM(2002) 175 τελικό), (CdR 242/2002 fin) που υιοθετήθηκε στις 20 Νοεμβρίου 2002·

έχοντας υπόψη τη γνωμοδότησή της, για την "Τροποποιημένη πρόταση οδηγίας του Συμβουλίου σχετικά με το δικαίωμα της οικογενειακής επανένωσης" (COM(2002) 225 τελικό - 1999/0258 (CNS)), (CdR 243/2002 fin) που υιοθετήθηκε στις 20 Νοεμβρίου 2002(2)·

έχοντας υπόψη το σχέδιο γνωμοδότησής της (CdR 2/2003 rev.) που υιοθέτησε η επιτροπή "Εξωτερικές σχέσεις" στις 17 Φεβρουαρίου 2003 (εισηγητής: Gustav Skuthalla, Δήμαρχος του Νarpio (ΦΙΝ, ΦΙΛ)·

εκτιμώντας ότι η θέσπιση κοινών και δίκαιων κανόνων εισόδου και διαμονής υπηκόων τρίτων χωρών με σκοπό τις σπουδές, την επαγγελματική κατάρτιση ή τον εθελοντισμό ευνοεί τους μετανάστες τόσο στη χώρα καταγωγής τους όσο και στη χώρα υποδοχής. Στόχος είναι η προώθηση της εισόδου των πολιτών τρίτων χωρών και της κυκλοφορίας τους στο έδαφος της Ευρωπαϊκής Ένωσης για λόγους σπουδών·

εκτιμώντας ότι στόχος πρέπει να είναι ένα ενιαίο, δίκαιο και ανοικτό σύστημα ούτως ώστε και ο αιτών και το κράτος μέλος να γνωρίζουν εκ των προτέρων πως αξιολογείται συνήθως η αίτηση·

εκτιμώντας ότι αυτή η πρόταση οδηγίας συμπληρώνει τις προτάσεις που αφορούν την μετανάστευση με σκοπό την απασχόληση και το δικαίωμα για την οικογενειακή επανένωση, και θεσπίζει κοινούς κανόνες και ένα ενιαίο νομικό πλαίσιο·

εκτιμώντας ότι η Επιτροπή πρέπει να επιστήσει την προσοχή του Συμβουλίου και των κρατών μελών στο γεγονός ότι εάν στόχος της πρότασης οδηγίας είναι η επίτευξη δίκαιης και ίσης αντιμετώπισης, θα πρέπει να ερμηνευτούν ευρέως οι έννοιες της πρότασης προς όφελος των αιτούντων·

εκτιμώντας ότι επειδή οι προτάσεις της οδηγίας παρέχουν στα κράτη μέλη τη δυνατότητα να προβαίνουν σε εξαιρέσεις, τούτο θα πρέπει να ερμηνευτεί κατά τρόπον ώστε οι εξαιρέσεις να είναι κυρίως προς όφελος των πολιτών των τρίτων χωρών. Στόχος των εξαιρέσεων που περιέχονται στην πρόταση οδηγίας δεν είναι η ενθάρρυνση των κρατών μελών να καταστήσουν αυστηρότερες τις προϋποθέσεις πέρα από τα προβλεπόμενα στην οδηγία·

εκτιμώντας ότι πρέπει να τηρηθεί η βασική αρχή της μη διάκρισης των σπουδαστών από τρίτες χώρες στα κράτη μέλη της Ένωσης, έστω και αν οι όροι υποδοχής διαφέρουν μεταξύ των κρατών μελών. Η εξέταση των όρων υποδοχής σε ένα κράτος μέλος πρέπει να ισχύει σε όλα τα κράτη μέλη·

εκτιμώντας ότι πρέπει να εστιαστεί η προσοχή στη θέση των τοπικών και περιφερειακών αρχών καθώς και των εκπαιδευτικών ιδρυμάτων έναντι των κοινών οδηγιών καθώς και της ερμηνείας τους·

υιοθέτησε την ακόλουθη γνωμοδότηση κατά την 49η σύνοδο ολομέλειάς της, της 9ης και 10ης Απριλίου 2003 (συνεδρίαση της 9ης Απριλίου).

ΑΠΟΨΕΙΣ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ

1. Γενικές παρατηρήσεις

"Στόχος μας είναι να ενώσουμε τα έθνη και όχι τα κράτη" (Jean Monnet).

1.1. Η Επιτροπή των Περιφερειών επιθυμεί να υπενθυμίσει ότι η ΕΕ είναι μία ειρηνευτική διαδικασία που προέκυψε από την παγκόσμια ανάφλεξη που έσβησε 60 περίπου χρόνια πριν και η οποία απείλησε να καταστρέψει ολόκληρη την Ευρώπη. Δεν θα αποτιμηθεί ποτέ αρκετά η ιστορική σημασία του τέλους του κατακερματισμού της Ευρωπαϊκής Ηπείρου στο πλαίσιο της διαδικασίας αυτής. Με τον τρόπο αυτό ενισχύθηκε η βάση της ειρηνικής Ευρώπης του μέλλοντος.

1.2. Ωστόσο η επιδίωξη της ειρήνης, της ελευθερίας και της ασφάλειας δεν πρέπει να περιοριστεί μόνο στην Ευρώπη. Σύμφωνα με το άρθρο 11 της Συνθήκης, η Ευρωπαϊκή Ένωση οφείλει με τη δράση της να συμβάλει

- στη διατήρηση της ειρήνης και στην ενίσχυση της διεθνούς ασφάλειας σύμφωνα με τις αρχές του Καταστατικού Χάρτη των Ηνωμένων Εθνών καθώς και

- στην προώθηση της διεθνούς συνεργασίας.

1.3. Η Επιτροπή των Περιφερειών υπενθυμίζει επίσης ότι οι ευρωπαίοι εδώ και αιώνες ταξιδεύουν στην ήπειρό τους αλλά και εκτός των συνόρων της Ευρώπης. Οι υπήκοοι των τρίτων χωρών ποτέ πριν δεν σπούδασαν τόσο πολύ σε εκπαιδευτικά ιδρύματα της Ευρωπαϊκής Ένωσης όσο σήμερα. Η Επιτροπή των Περιφερειών επισημαίνει ότι είναι σημαντικό να υποστηριχθούν οι σπουδαστές των τρίτων χωρών που καταφθάνουν στην Ευρώπη.

1.4. Η πρόταση της Επιτροπής ενδέχεται βέβαια να επικριθεί επειδή δίνει μεγάλη διακριτική ευχέρεια στα κράτη μέλη. Η Επιτροπή των Περιφερειών επισημαίνει ότι τα κράτη μέλη πρέπει να συμμορφωθούν με τους στόχους της οδηγίας προκειμένου να διασφαλιστεί στους σπουδαστές των τρίτων χωρών ίση και δίκαιη αντιμετώπιση.

2. Ειδικές παρατηρήσεις

Η Επιτροπή των Περιφερειών

2.1. εκφράζει την ικανοποίησή της για την πρόταση οδηγίας της Επιτροπής σχετικά με τις προϋποθέσεις εισόδου και διαμονής υπηκόων τρίτων χωρών με σκοπό τις σπουδές, την επαγγελματική κατάρτιση ή τον εθελοντισμό, την οποία προετοίμασε η Επιτροπή κατόπιν εντολής του Ευρωπαϊκού Συμβουλίου του Τάμπερε που πραγματοποιήθηκε στις 15 και 16 Οκτωβρίου 1999 στα συμπεράσματα του οποίου προβλέπεται η προετοιμασία νομοθετικών προτάσεων για την εφαρμογή της πολιτικής μετανάστευσης σύμφωνα με το άρθρο 63 σημείο 3) α) και σημείο 4) της συνθήκης για την ίδρυση της Ευρωπαϊκής Κοινότητας.

2.2. υπενθυμίζει ότι κατά την εκπόνηση των νομοθετικών προτάσεων που αφορούν την πολιτική μετανάστευσης πρέπει να επιδιωχθεί υψηλό επίπεδο εναρμόνισης πράγμα που συμβάλλει στην προσέγγιση των δικαιωμάτων και των υποχρεώσεων των ατόμων, που είναι ήδη νόμιμα εγκατεστημένα στην ΕΕ και υπάγονται στο πεδίο εφαρμογής της υπό εξέταση πρότασης οδηγίας, με τα δικαιώματα και τις υποχρεώσεις των πολιτών της ΕΕ.

2.3. επικροτεί την μετανάστευση των υπηκόων τρίτων χωρών για λόγους σπουδών. Η πρόταση προωθεί την είσοδο σπουδαστών τρίτων χωρών και αυξάνει την ανταγωνιστικότητα της Ευρώπης όσον αφορά την προσέλκυση σπουδαστών διεθνούς προέλευσης.

2.4. θεωρεί σημαντικό να καταστεί γνωστή η Ευρωπαϊκή Ένωση στις τρίτες χώρες ως παγκόσμιο κέντρο αριστείας για την εκπαίδευση και την επαγγελματική κατάρτιση. Η Επιτροπή των Περιφερειών υπενθυμίζει ότι η Ευρωπαϊκή Ένωση έχει πολλούς στόχους και προγράμματα για την ανάπτυξη του εκπαιδευτικού τομέα. Η ΕΤΠ προτείνει ο στόχος προώθησης ολόκληρης της Ευρώπης ως παγκόσμιου κέντρου αριστείας για την εκπαίδευση, στους πολίτες των τρίτων χωρών να ληφθεί υπόψη στις προτεραιότητες των κοινοτικών προγραμμάτων που καλύπτουν τον τομέα της εκπαίδευσης, της επαγγελματικής κατάρτισης και της νεολαίας μετά το 2006.

2.5. συμμερίζεται την άποψη της Επιτροπής ότι η υποδοχή υπηκόων τρίτων χωρών στο πλαίσιο των ευρωπαϊκών εκπαιδευτικών ιδρυμάτων, μπορεί με τη σειρά του να έχει θετικό αντίκτυπο στην ποιότητα και την ανάπτυξη των συστημάτων κατάρτισης στην Ευρώπη, και τα ιδρύματα θα παρακινηθούν να αναπτύσσουν όλο και περισσότερο προγράμματα υψηλής ποιότητας, προσαρμοσμένα στη ζήτηση διεθνοποίησης της εκπαίδευσης.

2.6. θεωρεί σημαντικό ότι στην οδηγία δεν αναφέρονται οι προϋποθέσεις αποδοχής των σπουδαστών στα ιδρύματα εκπαίδευσης ούτε στα κυκλώματα επαγγελματικής κατάρτισης.

2.7. επισημαίνει ότι οι προϋποθέσεις αποδοχής καθώς και οι προϋποθέσεις γνώσης της γλώσσας και έκφρασης πρέπει να αποτελούν καθήκον του εκπαιδευτικού ιδρύματος υποδοχής. Η δυνατότητα του κράτους μέλους να θέτει όρους σε εθνικό επίπεδο για τις απαιτήσεις γνώσης της γλώσσας, δεν παρέχει στην οδηγία τίποτα το καινούργιο, αλλά αντιθέτως υπάρχει ο κίνδυνος αντίφασης με τις απαιτήσεις του αντίστοιχου εκπαιδευτικού ιδρύματος, που πρέπει να διατηρήσει την υπεροχή του.

2.8. επισημαίνει ότι, σε εθνικό επίπεδο απαιτείται σταθερή αλληλεπίδραση εκπαιδευτικών ιδρυμάτων, τοπικών και περιφερειακών αρχών καθώς και των αρχών που χορηγούν άδεια παραμονής για τη διευκρίνιση του συνόλου των προϋποθέσεων εισόδου.

2.9. ζητά να υιοθετηθούν στατιστικές μέθοδοι για τη συλλογή στοιχείων που αφορούν σπουδαστές τρίτων χωρών και να πραγματοποιηθούν ανταλλαγές μεταξύ των διαφόρων εθνικών φορέων και των διαφόρων κρατών μελών της Ευρωπαϊκής Ένωσης.

2.10. επικροτεί τον ευρύ και ευέλικτο ορισμό που υπάρχει στην πρόταση της Επιτροπής για την επαγγελματική κατάρτιση.

2.11. επισημαίνει ότι η έννοια "πρόγραμμα σπουδών" που συχνά σημαίνει συνεχή και πλήρους ωραρίου μαθήματα, έχει διαφορετική σημασία στα διάφορα κράτη μέλη. Οι σπουδές σε ένα εκπαιδευτικό ίδρυμα μπορούν να σημαίνουν, πέρα από τις βασικές σπουδές, διαφορετικά εκπαιδευτικά συμπληρωματικά προγράμματα τα οποία δεν καταλήγουν στην απόκτηση διπλώματος αλλά στην έκδοση πιστοποιητικού δεξιοτήτων που έχει μεγάλη σημασία για τον επαγγελματικό βίο. Εξάλλου οι σπουδές μπορεί να είναι επίσης τμήμα ενός μεγαλύτερου συνόλου, όπου οι υπήκοοι τρίτων χωρών επιστρέφουν στην πατρίδα τους για την απόκτηση του διπλώματος. Κατά την άποψη της ΕΤΠ, η έννοια "μάθημα" θα πρέπει να ερμηνευτεί με μεγαλύτερη ευελιξία. Επίσης η στενή ερμηνεία της φράσης "πλήρες ωράριο" μπορεί να οδηγήσει σε υπερβολές. "Πλήρες ωράριο" πρέπει να σημαίνει ότι οι σπουδές αποτελούν την βασική αιτία εισόδου στη χώρα.

2.12. επισημαίνει ότι στην οδηγία δεν αναφέρεται καθόλου το πρόβλημα της κρίσης της στέγης, ιδιαίτερα στα μεγάλα αστικά κέντρα, ούτε το υψηλό κόστος της στέγης πράγμα που δημιουργεί μεγάλα εμπόδια στους σπουδαστές τρίτων χωρών στα κράτη μέλη της Ένωσης. Το θέμα αυτό αναφέρεται επίσης στη γνωμοδότηση της Επιτροπής των Περιφερειών σχετικά με την οδηγία για το δικαίωμα της οικογενειακής επανένωσης. Η πραγματική μέριμνα, προκειμένου οι σπουδαστές των τρίτων χωρών να έχουν δυνατότητα πρόσβασης στην τεχνογνωσία της Ευρώπης, απαιτεί να δοθεί ιδιαίτερο βάρος στο θέμα της στέγης των σπουδαστών.

2.13. τονίζει ότι οι τοπικές και περιφερειακές αρχές, ως οι πλησιέστερες στον πολίτη διοικητικές βαθμίδες, διαδραματίζουν σημαντικό ρόλο όσον αφορά την οργάνωση παροχής κοινωνικών, υγειονομικών και στεγαστικών υπηρεσιών στους υπηκόους τρίτων χωρών. Κατά την άποψη της ΕΤΠ, πρέπει να διευκρινιστεί στην οδηγία ο ρόλος των τοπικών και των περιφερειακών αρχών σε ό,τι αφορά την οργάνωση των ανωτέρω υπηρεσιών.

2.14. θεωρεί επίσης σημαντική τη διευκόλυνση της εισόδου για λόγους εθελοντισμού. Η πρόταση της Επιτροπής θα μπορούσε για παράδειγμα να καταστεί ελαστικότερη όσον αφορά την είσοδο και διαμονή ατόμων που συμμετέχουν σε διεθνή προγράμματα εθελοντισμού.

2.15. υποστηρίζει την προώθηση της κινητικότητας των σπουδαστών μεταξύ των κρατών μελών εφόσον έχουν επαρκώς εναρμονιστεί οι προϋποθέσεις εισόδου. Η Επιτροπή των Περιφερειών εφιστά την προσοχή στο γεγονός ότι σύμφωνα με το άρθρο 6 δίνεται μεγάλη διακριτική ευχέρεια στα κράτη μέλη όσον αφορά τη χορήγηση άδειας διαμονής, και ότι με βάση το άρθρο 7 της οδηγίας αναγνωρίζει, στους υπηκόους τρίτων χωρών, υπό ακριβείς προϋποθέσεις, αφού έγιναν δεκτοί μία πρώτη φορά από ένα κράτος μέλος, το δικαίωμα διαμονής σε άλλο κράτος μέλος, για να παρακολουθήσουν μέρος του προγράμματος σπουδών το οποίο έχουν αρχίσει ή να το συμπληρώσουν με νέο πρόγραμμα σπουδών.

2.16. θεωρεί σημαντικό ότι στο άρθρο 18 της οδηγίας αναγνωρίζεται στους σπουδαστές το δικαίωμα να εργάζονται μέσα σε ορισμένα όρια. Η Επιτροπή των Περιφερειών ωστόσο δεν κρίνει βάσιμη την απαγόρευση στο δικαίωμα εργασίας κατά το πρώτο έτος σπουδών των υπηκόων των τρίτων χωρών. Ο περιορισμός αυτός δημιουργεί διακρίσεις σε σχέση με τη θέση των άλλων σπουδαστών. Οι σπουδαστές από τρίτες χώρες πρέπει να έχουν το ίδιο δικαίωμα στην εργασία με τους υπόλοιπους σπουδαστές.

2.17. θεωρεί σημαντικό ότι στα άρθρα 7 και 20 τίθενται συγκεκριμένες προθεσμίες για την εξέταση των αιτήσεων. Η Επιτροπή των Περιφερειών εκτιμά όμως ότι οι προθεσμίες αυτές αποσκοπούν στο να έχει ο υποψήφιος μια καλύτερη προβλεψιμότητα και δεν πρέπει να είναι τόσο μακροπρόθεσμες ώστε να αποτελούν παράγοντα αβεβαιότητας όχι μόνο για τον υποψήφιο αλλά και για τις εμπλεκόμενες οργανώσεις.

2.18. θεωρεί ασαφές το άρθρο 6, παράγραφος 3. Σύμφωνα με την πρόταση της Επιτροπής τα κράτη μέλη καθορίζουν τις ενότητες και τους τύπους μαθημάτων για τους οποίους υπήκοος τρίτης χώρας που πληροί τις προϋποθέσεις της παραγράφου 1, σημείο β) και, ενδεχομένως, σημείο δ), μπορεί να ζητήσει άδεια διαμονής "σπουδαστής" για την εκμάθηση γλώσσας. Δεν διευκρινίζεται στην πρόταση τι σημαίνει εκμάθηση της γλώσσας και τίθεται το ερώτημα εάν πρόκειται για την εκμάθηση της γλώσσας του κράτους μέλους ή γενικά για την εκμάθηση κάποιας γλώσσας.

3. Συστάσεις της Επιτροπής των Περιφερειών

Σύσταση 1

Άρθρο 6: ειδικές προϋποθέσεις για τους σπουδαστές, σημείο γ)

>ΘΕΣΗ ΠΙΝΑΚΑ>

Αιτιολογία

Δεν είναι απαραίτητη η επιβολή από το κράτος μέλος απαιτήσεων γνώσεως της γλώσσας. Ο ορισμός μπορεί εξάλλου να οδηγήσει σε αντίφαση με την απαίτηση γνώσεως της γλώσσας που έχει θέσει το οικείο εκπαιδευτικό ίδρυμα για την αποδοχή σπουδαστών από τρίτες χώρες. Οι απαιτήσεις εισόδου των εκπαιδευτικών ιδρυμάτων πρέπει να θεωρούνται επαρκείς και οριστικές. Σε αυτές πρέπει να λαμβάνονται υπόψη οι δυνατότητες των σπουδαστών να ενσωματώνονται στην τοπική κοινωνία του τόπου στον οποίο βρίσκεται το ίδρυμα. Η δυνατότητα του κράτους μέλους να θέτει απαιτήσεις γνώσεως της γλώσσας δεν παρέχει τίποτα καινούργιο στην οδηγία αλλά ενδέχεται να δημιουργεί εμπόδιο στις σπουδές.

Σύσταση 2

Άρθρο 18: εργασία των σπουδαστών και των μη αμειβόμενων ασκούμενων, δικαίωμα εργασίας, δεύτερο εδάφιο

>ΘΕΣΗ ΠΙΝΑΚΑ>

Αιτιολογία

Η δυνατότητα απαγόρευσης της εργασίας κατά το πρώτο έτος σπουδών καθώς και η δυνατότητα ανάκλησης του δικαιώματος εργασίας εάν δεν κρίνεται ικανοποιητική η πρόοδος των σπουδών αντανακλούν το φόβο κατάχρησης του δικαιώματος αυτού. Η απαγόρευση αμειβόμενης εργασίας στους σπουδαστές τρίτων χωρών τους θέτει σε άνιση θέση σε σύγκριση με τους άλλους σπουδαστές. Η αξιολόγηση της προόδου των σπουδών ως βάση για την άρνηση της παράτασης της άδειας εργασίας μπορεί να είναι δύσκολη. Τα όρια στον τομέα αυτό παραμένουν ασαφή.

Το θέμα του δικαιώματος εργασίας παράλληλα με τις σπουδές, έχει και μια περιφερειακή διάσταση. Τόσο ο ιδιωτικός όσο και ο δημόσιος τομέας μπορούν να θεωρήσουν τους σπουδαστές από τρίτες χώρες ως σημαντικούς πόρους της οικονομικής δραστηριότητας κατά την περίοδο σπουδών τους. Τούτο θα πρέπει να υπερισχύει των περιορισμών εθνικού επιπέδου.

Σύσταση 3

Άρθρο 10: ειδικές προϋποθέσεις για τους εθελοντές

>ΘΕΣΗ ΠΙΝΑΚΑ>

Αιτιολογία

Δεν υπάρχουν αντικειμενικοί λόγοι που να αιτιολογούν περιορισμό του ορίου ηλικίας. Παρόμοιος περιορισμός θα ήταν εξάλλου αντίθετος προς τις πολιτικές αρχές που προασπίζεται η ΕΕ στον τομέα της επαγγελματικής επιμόρφωσης και της δια βίου κατάρτισης και εκπαίδευσης.

Σύσταση 4

Άρθρο 15, παράγραφος 2

>ΘΕΣΗ ΠΙΝΑΚΑ>

Αιτιολογία

Η ασθένεια ή η αναπηρία δεν μπορούν σε καμία περίπτωση να αποτελέσουν κριτήριο για την ανάκληση του τίτλου διαμονής.

Σύσταση 5

Άρθρο 20, παράγραφος 1

>ΘΕΣΗ ΠΙΝΑΚΑ>

Αιτιολογία

Η προθεσμία των 90 ημερών για τη λήψη των διοικητικών αποφάσεων για τις αιτήσεις αποδοχής ή ανανέωσης είναι βέβαια υπερβολική και αποτελεί παράγοντα αβεβαιότητας όχι μόνο για τον υποψήφιο αλλά και για τις εμπλεκόμενες οργανώσεις. Π.χ. προθεσμία 90 ημερών είναι κατά κανόνα μεγαλύτερη των διακοπών εξαμήνου ή του τέλους του ακαδημαϊκού έτους. Ο υποψήφιος της ανανέωσης πιθανόν να εξαναγκασθεί για λόγους καθαρά διοικητικούς να εγκαταλείψει την επικράτεια κράτους μέλους κατά τη διάρκεια του ακαδημαϊκού έτους.

Βρυξέλλες, 9 Απριλίου 2003.

Ο Πρόεδρος

της Επιτροπής των Περιφερειών

Albert Bore

(1) ΕΕ C 278 της 14.11.2002, σ. 44.

(2) ΕΕ C 73 της 26.3.2003, σ. 16.